Πρόταση απόφασης του Συμβουλίου για τη σύναψη, για λογαριασμό της Κοινότητας, συμφωνίας διεθνούς συνεργασίας για έρευνα και ανάπτυξη στον τομέα των ευφυών συστημάτων βιομηχανικής παραγωγής, μεταξύ της Ευρωπαϊκής Κοινότητας και της Αυστραλίας, του Καναδά, της Ιαπωνίας, των Ηνωμένων Πολιτειών της Αμερικής, της Νορβηγίας και της Ελβετίας (96/C 371/01) (Κείμενο που παρουσιάζει ενδιαφέρον για τον ΕΟΧ) COM(96) 468 τελικό - 96/0235 (CNS)

(Υποβλήθηκε από την Επιτροπή στις 4 Οκτωβρίου 1996) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Μ, σε συνδυασμό με το άρθρο 228 παράγραφος 2 πρώτη πρόταση και το πρώτο εδάφιο του άρθρου 228 παράγραφος 3,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι η ανάπτυξη διεθνούς συνεργασίας στον τομέα των ευφυών συστημάτων βιομηχανικής παραγωγής θα ενισχύσει την επιστημονική και τεχνολογική βάση της Ευρώπης στο βιομηχανικό τομέα και θα συμβάλει στη βελτίωση της ανταγωνιστικότητας της ευρωπαϊκής βιομηχανίας 7 ότι η εκπόνηση μιας μελέτης εφικτότητας διετούς διάρκειας για τη διεθνή συνεργασία στον τομέα των ευφυών συστημάτων βιομηχανικής παραγωγής απέδειξε ότι η συνεργασία αυτή έχει προστιθέμενη αξία 7 ότι το Συμβούλιο εξουσιοδότησε την Επιτροπή να διαπραγματευτεί τη σύναψη συμφωνίας με την Αυστραλία, τον Καναδά, την Ιαπωνία, τις Ηνωμένες Πολιτείες της Αμερικής, τη Νορβηγία και την Ελβετία 7 ότι επιτεύχθηκε συμφωνία με τις τρίτες χώρες, με τη μορφή ανταλλαγής επιστολών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την παρούσα απόφαση εγκρίνεται η συμφωνία διεθνούς συνεργασίας σε θέματα έρευνας και ανάπτυξης στον τομέα των ευφυών συστημάτων βιομηχανικής παραγωγής, μεταξύ της Ευρωπαϊκής Κοινότητας και της Αυστραλίας, του Καναδά, της Ιαπωνίας, των Ηνωμένων Πολιτειών της Αμερικής, της Νορβηγίας και της Ελβετίας. Το κείμενο της συμφωνίας επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται με την παρούσα απόφαση να ορίσει το πρόσωπο που θα υπογράψει την αναφερόμενη στο άρθρο 1 συμφωνία εξ ονόματος της Κοινότητας.

Αρχές διεθνούς συνεργασίας για τις δραστηριότητες έρευνας και ανάπτυξης στον τομέα των ευφυών συστημάτων βιομηχανικής παραγωγής μεταξύ της Ευρωπαϊκής Κοινότητας και των Ηνωμένων Πολιτειών της Αμερικής, της Ιαπωνίας, της Αυστραλίας, του Καναδά, της Νορβηγίας και της Ελβετίας

(Τίτλος, χαιρετισμός) Αναφέρομαι στις διαπραγματεύσεις που έλαβαν χώρα σχετικά με τη διεθνή συνεργασία και την έρευνα και ανάπτυξη στον τομέα των ευφυών συστημάτων βιομηχανικής παραγωγής (ΕΣΒΠ) (Intelligent Manufacturing Systems - IMS) μεταξύ των συμμετεχόντων, ήτοι της Ευρωπαϊκής Κοινότητας, των Ηνωμένων Πολιτειών της Αμερικής, της Ιαπωνίας, της Αυστραλίας, του Καναδά και των χωρών ΕΖΕΣ Νορβηγίας και Ελβετίας.

Ο σκοπός της παρούσης επιστολής είναι να καταγράψει την κοινή συμφωνία που επιτεύχθηκε επί των αρχών συνεργασίας στα ΕΣΒΠ (IMS). Η επιστολή συμπληρώνει τους όρους αναφοράς (ΟρΑ) που συντάχθηκαν από τη διεθνή διευθύνουσα επιτροπή (International Steering Committee) κατά τη λήξη της μελέτης εφικτότητας σχετικά με τα ΕΣΒΠ (IMS) το 1994, και τροποποιεί το άρθρο VIII και το άρθρο 1.13 του προσαρτήματος 2 των ΟρΑ, όπως αναφέρονται παρακάτω. Οι όροι αναφοράς και τα προσαρτήματά τους, επισυνάπτονται ως παράρτημα της παρούσας επιστολής.

1. Στόχος Οι συμμετέχοντες θα ενθαρρύνουν και θα διευκολύνουν τη συνεργασία μεταξύ φορέων εγκατεστημένων εντός των εδαφών τους - στον τομέα των ευφυών συστημάτων βιομηχανικής παραγωγής. Η συνεργασία αυτή πρέπει να εξασφαλίζει ισορροπία ωφελειών και συμβολών, να παρουσιάζει γενικά ενδιαφέρον και πρέπει να βασίζεται στην αρχή του αμοιβαίου συμφέροντος και κατανόησης.

2. Τεχνικά θέματα για τη συνεργασία ΕΣΒΠ (IMS) Η συνεργασία θα καλύπτει αρχικά τα πέντε ακόλουθα τεχνικά θέματα:

α) ζητήματα συνολικού κύκλου ζωής των προϊόντων 7 β) θέματα παραγωγικής διαδικασίας 7 γ) μέσα στρατηγικής/προγραμματισμού/σχεδιασμού 7 δ) ανθρώπινα/οργανωτικά/κοινωνικά θέματα, και ε) πραγματικά/εκτεταμένα επιχειρηματικά θέματα.

Εντός του πεδίου των ΕΣΒΠ (IMS) μπορούν να προβλεφθούν και άλλα θέματα, εντούτοις, θα έπρεπε να εξασφαλισθεί ότι τα νέα τεχνικά θέματα θα είναι συνεπή με τις κυβερνητικές πολιτικές και τις βιομηχανικές προτεραιότητες των συμμετεχουσών περιφερειών.

3. Μορφές και μέσα συνεργασίας Η συνεργασία θα συνεπάγεται συμμετοχή σε σχέδια από φορείς, σε συμφωνία με διαδικασίες εγκεκριμένες από κοινού για τη δημιουργία και τη λειτουργία διεθνών κοινοπραξιών και μπορούν να συμπεριλαμβάνουν επισκέψεις, κατάρτιση και ανταλλαγές επιστημόνων, μηχανικών και λοιπού κατάλληλου προσωπικού για σκοπούς σχετιζόμενους με την επιτυχή εφαρμογή και ολοκλήρωση των σχεδίων/έργων.

4. Διάδοση και χρησιμοποίηση της πληροφορίας Δικαιώματα πνευματικής ιδιοκτησίας (ΔΠΙ) που απορρέουν από σχέδια επιτελούμενα εντός των ΕΣΒΠ (IMS), θα υπόκεινται στις διατάξεις περί ΔΠΙ των ΕΣΒΠ (IMS), που αναφέρονται στο προσάρτημα 2 των ΟρΑ. Το προσάρτημα αυτό θα τροποποιηθεί στο άρθρο 1.13 για να αντικατοπτρίζει το γεγονός ότι η Αυστρία, η Φινλανδία και η Σουηδία είναι μέλη της Ευρωπαϊκής Ένωσης.

5. Χρηματοδότηση Η χρηματοδότηση δραστηριοτήτων συνεργασίας θα υπόκειται στη διαθεσιμότητα και στους εφαρμοστέους νόμους και κανονισμούς, πολιτικές και προγράμματα των συμμετεχόντων.

Κάθε συμμετέχων θα καλύπτει τη δική του συμμετοχή.

Κάθε συμμετέχων θα συμβάλλει σε χρήμα ή σε είδος-κατά ισότιμο τρόπο στην εκτέλεση των λειτουργιών και στο κόστος της διαπεριφερειακής γραμματείας.

6. Εφαρμογή των ΕΣΒΠ (IMS) Εκπρόσωποι των συμμετεχόντων διορισμένοι στη διεθνή διευθύνουσα επιτροπή (ΔΔΕ) θα ενεργούν ως σύνδεσμος μεταξύ της ΔΔΕ και των αντιστοίχων τους δημοσίων διοικήσεων/κυβερνήσεων. Οι εκπρόσωποι των συμμετεχόντων θα παρακολουθούν την εφαρμογή αναφορικά με το σκοπό, τις αρχές και τη δομή του προγράμματος ΕΣΒΠ (IMS) και θα έχουν ένα ρόλο διευκόλυνσης. Επιπρόσθετα, θα έχουν τις ακόλουθες λειτουργίες:

- διευκόλυνση της καλής συνεργασίας μεταξύ των περιφερειακών γραμματειών,

- ανταλλαγή πληροφοριών ως προς τις τοπικές πρακτικές, νόμους, κανονισμούς, και προγραμμάτων που σχετίζονται με τη συνεργασία,

- διευκόλυνση της συμμετοχής των ΜΜΕ, άμεσα και έμμεσα, στο πρόγραμμα ΕΣΒΠ (IMS). Αυτό θα πρέπει να περιλαμβάνει ειδικότερα πρόσβαση σε ηλεκτρονικό μέσο αναζήτησης εταίρου και σε ηλεκτρονικό μητρώο εκδήλωσης ενδιαφέροντος και,

- υποβολή σε κυβερνήσεις/δημόσιες διοικήσεις για λήψη απόφασης των συστάσεων της ΔΔΕ για την αποδοχή νέων συμμετεχόντων.

Οι κυβερνήσεις ή οι δημόσιες διοικήσεις των συμμετεχόντων θα οργανώνουν, διευθύνουν ή θα ορίζουν τις αντίστοιχες περιφερειακές τους γραμματείες. Ειδικότερα, οι περιφερειακές γραμματείες θα συμπεριλαμβάνουν τις ακόλουθες δραστηριότητες:

- διευκόλυνση της έγκαιρης επιλογής σχεδίων/έργων σε περιφερειακό επίπεδο, σύμφωνα με τους κανόνες και διαδικασίες που ισχύουν στην περιφέρεια του συμμετέχοντος,

- παροχή συνδρομής στη διαμόρφωση κοινοπραξίας εντός και διαμέσου των αντιστοίχων περιφερειών και - συνεργασία με τις περιφερειακές ομάδες υποδομής για τη διευκόλυνση των ΕΣΒΠ (IMS).

7. Διάρκεια Το πρόγραμμα ΕΣΒΠ (IMS) θα έχει διάρκεια δέκα έτη, όπου κάθε συμμετέχων θα έχει το δικαίωμα να αποσυρθεί οιαδήποτε στιγμή κατόπιν δωδεκάμηνης προειδοποίησης. Οι συμμετέχοντες θα επανεξετάσουν τις αρχές της συνεργασίας τους, πέντε έτη μετά την έναρξη του προγράμματος, ώστε να δουν πόσο θα πρέπει να συνεχίσουν, να τροποποιήσουν ή να τερματίσουν τη διαδικασία. Αυτό αντικαθιστά το άρθρο VIII των ΟρΑ.

8. Εφαρμογή των ΕΣΒΠ (IMS) στην Ευρώπη Οι δύο συμμετέχοντες - η Ευρωπαϊκή Κοινότητα αφενός, και η Ελβετία και η Νορβηγία αφετέρου - θα διατηρήσουν το δικαίωμα να ενεργούν μαζί ως ενιαία ευρωπαϊκή περιφέρεια, να εκπροσωπούνται από συνδυασμένη αντιπροσωπεία στη διεθνή διευθύνουσα επιτροπή και να υποστηρίζονται από μια ενιαία γραμματεία ευρωπαϊκών ΕΣΒΠ (IMS). Η Ευρωπαϊκή Επιτροπή φυσικά θα παράσχει την αναγκαία υποστήριξη για την περιφερειακή της γραμματεία.

Η παρούσα επιστολή, μαζί με την επικύρωσή της από τις κυβερνήσεις των συμμετεχόντων, συμπληρώνει και τροποποιεί τους ΟρΑ και καταγράφει την κοινή συμφωνία επί των αρχών συνεργασίας για τα ΕΣΒΠ (IMS). Θα σας παρακαλούσα να μου στείλετε την έγκαιρη επιβεβαίωση της εν λόγω συμφωνίας.

(τέλος)

Όροι αναφοράς για ένα πρόγραμμα διεθνούς συνεργασίας στην προηγμένη παραγωγή

I. ΣΤΟΧΟΣ Το έγγραφο αυτό αφορά τον καθορισμό αρμοδιοτήτων για τους συμμετέχοντες στο πρόγραμμα (IMS) ευφυών συστημάτων παραγωγής (ΕΣΠ) σχετικά με τη διεθνή συνεργασία στην έρευνα και την ανάπτυξη τέτοιων συστημάτων. Οι παρόντες όροι αναφοράς δεν αποσκοπούν στη δημουργία υποχρεώσεων σύμφωνα με το διεθνές ή το εθνικό δίκαιο.

II. ΣΤΟΧΟΙ Στόχοι του προγράμματος ΕΣΠ είναι:

Α. Χρήση πιο προηγμένης τεχνολογίας στην παραγωγή Β. Αναβάθμιση του περιβάλλοντος στο σύνολό του Γ. Βελτίωση της αποτελεσματικότητας με την οποία γίνεται η χρήση των ανανεώσιμων και των μη ανανεώσιμων πόρων Δ. Δημιουργία νέων προϊόντων και προϋποθέσεων που βελτιώνουν σημαντικά το βιοτικό επίπεδο των χρηστών Ε. Βελτίωση της ποιότητας του περιβάλλοντος παραγωγής ΣΤ. Εξέλιξη της παραγωγής σε έναν αναγνωρισμένο και σεβαστό κλάδο που θα ενθαρρύνει τη μεταφορά γνώσεων στις μελλοντικές γενιές Ζ. Αποτελεσματική ανταπόκριση στη διεθνοποίηση της παραγωγής Η. Διεύρυνση και άνοιγμα αγορών σε όλο τον κόσμο, και Θ. Προαγωγή του επαγγελματισμού στην παραγωγή παγκοσμίως, παρέχοντας συνολική αναγνώριση και θεσπίζοντας έναν εκπαιδευτικό κλάδο για την παραγωγή.

Για την επίτευξη των στόχων αυτών, το πρόγραμμα ΕΣΠ θα πρέπει να αποτελέσει καταλύτη για τις ακόλουθες δράσεις:

Α. Παγκόσμια συνεργασία στον τομέα της παραγωγής με τη συμμετοχή μεγάλων και μικρών επιχειρήσεων, χρηστών και προμηθευτών, πανεπιστημίων και κυβερνήσεων Β. Διάδοση των αποτελεσμάτων των σημαντικών βελτιώσεων στον τομέα της παραγωγής παγκοσμίως Γ. Θέσπιση, παγκοσμίως, συστάσεων για τον τομέα της παραγωγής όσον αφορά τα πρότυπα, με συνεργασία προ της τυποποίησης Δ. Εκτίμηση και καθορισμό προτεραιοτήτων για την παγκόσμια συνεργασία στην ανάπτυξη της διαδικασίας παραγωγής Ε. Διάδοση, κατανόηση και εφαργμογή συγκεκριμένων κατευθύνσεων, μέτρων και πρότυπων συμφωνιών που να σέβονται τα δικαιώματα πνευματικής ιδιοκτησίας των συμμετεχόντων και των εταίρων που αποτελούν μέλη κοινοπραξίας για την πραγματοποίηση σχεδίων/έργων.

III. ΥΠΟΒΑΘΡΟ Στη μελέτη σκοπιμότητας για το σχεδιασμό του προγράμματος ΕΣΠ συμμετείχαν έξι χώρες ή ομάδες χωρών:

- Αυστραλία - Καναδάς - Ευρωπαϊκή Κοινότητα (ΕΚ) - χώρες μέλη της ευρωπαϊκής ζώνης ελευθέρων συναλλαγών (ΕΖΕΣ): Αυστρία, Φινλανδία, Σουηδία, Νορβηγία και Ελβετία - Ιαπωνία, και - Ηνωμένες Πολιτείες.

Οι χώρες της ΕΚ και της ΕΖΕΣ συνεργάστηκαν ως ενιαία ευρωπαϊκή περιφέρεια.

Οι συμμετέχοντες ολοκλήρωσαν τη μελέτη σκοπιμότητας όπως προβλέπεται στον καθορισμό αρμοδιοτήτων για τη μελέτη σκοπιμότητας σχετικά με τη διεθνή συνεργασία στην προηγμένη παραγωγή.

Η διεθνής διευθυντική επιτροπή για τη μελέτη σκοπιμότητας ανέφερε, στην τελική της έκθεση, ότι, χάρη στη μελέτη αυτή, απεδείχθη ότι είναι δυνατή η θέσπιση ενός διεθνούς προγράμματος συνεργασίας στην έρευνα και την ανάπτυξη στον τομέα της προηγμένης παραγωγής και ότι το πρόγραμμα αυτό μπορεί να είναι δίκαιο και επωφελώς διαρθρωμένο, καθώς και να οδηγήσει σε δίκαια και χρήσιμα αποτελέσματα.

Η διεθνής διευθυντική επιτροπή για τη μελέτη σκοπιμότητας συνέστησε, στην τελική της έκθεση, την έναρξη του προγράμματος ΕΣΠ και πρότεινε μια δομή διαχείρισης, τεχνικούς τομείς, καθώς και διατάξεις σχετικά με τα δικαιώματα πνευματικής ιδιοκτησίας.

IV. ΑΡΧΕΣ Η παραγωγή αποτελεί κύριο δημιουργό πλούτου και έχει κρίσιμη σημασία για τη δημιουργία μιας σταθερής οικονομικής βάσης για ανάπτυξη.

Η ανάγκη υπεροχής στις λειτουργίες παραγωγής έχει αποκτήσει κρίσιμη σημασία λόγω της καθιέρωσης παγκόσμιων αγορών.

Ο ρόλος που διαδαματίζει η έρευνα και η ανάπτυξη στον τομέα της προηγμένης παραγωγής είναι ολοένα και περισσότερο κατευθυντικός των λειτουργιών παραγωγής. Σε παγκόσμιο επίπεδο, διεξάγονται ουσιαστικές έρευνες για την προηγμένη παραγωγή.

Η κατάλληλη διαχείριση της διεθνούς συνεργασίας για την έρευνα και την ανάπτυξη στην προηγμένη παραγωγή μπορεί να βοηθήσει για τη βελτίωση των λειτουργιών παραγωγής.

Η διεθνής συνεργασία στην προηγμένη παραγωγή θα πρέπει να βασιστεί στα εξής:

Α. Οι συμβολές και τα οφέλη από μια τέτοια συνεργασία πρέπει να κατανέμονται δίκαια και ισορροπημένα Β. Τα σχέδια συνεργασίας πρέπει να έχουν βιομηχανική αξία Γ. Τα σχέδια/έργα συνεργασίας πρέπει να διεξάγονται από διαπεριφερειακές, γεωγραφικά κατανεμημένες κοινοπραξίες Δ. Τα σχέδια/έργα συνεργασίας μπορούν να εντάσσονται σε ολόκληρο τον κύκλο της καινοτομίας Ε. Τα αποτελέσματα των σχεδίων/έργων συνεργασίας κατανέμονται σύμφωνα με διαδικασία ελεγχόμενης διάδοσης πληροφοριών που προστατεύει και αποδίδει δίκαια τα ενδεχόμενα δικαιώματα πνευματικής ιδιοκτησίας που δημιουργήθηκαν ή προέκυψαν κατά τη διάρκεια της συνεργασίας ΣΤ. Οι δραστηριότητες των σχεδίων ΕΣΠ που βρίσκονται υπό την αιγίδα του δημοσίου ή χρησιμοποιούν κρατικούς πόρους δεν θα πρέπει να αφορούν ανταγωνιστική έρευνα και ανάπτυξη.

V. ΔΟΜΗ ΚΑΙ ΧΡΗΜΑΤΟΔΟΤΗΣΗ ΤΟΥ ΠΡΟΓΡΑΜΜΑΤΟΣ Το πρόγραμμα ΕΣΠ αποτελεί διεθνή συνεργασία κατά την οποία οι συμμετέχοντες συνεργάζονται για να δώσουν ώθηση στη βιομηχανική ανταγωνιστικότητα, να επιλύσουν προβλήματα που αντιμετωπίζει ο κλάδος της παραγωγής παγκοσμίως και να αναπτύξουν προηγμένες τεχνολογίες και συστήματα παραγωγής προς όφελος της διεθνούς κοινότητας. Το εύρος του προγράμματος ΕΣΠ είναι όσο το δυνατό μεγαλύτερο.

Α. Η δομή διαχείρισης του προγράμματος ΕΣΠ αποτελείται από:

1. διεθνή διευθυντική επιτροπή ΕΣΠ 7 2. διαπεριφερειακή γραμματεία 7 3. περιφερειακές γραμματείες.

Το πρόγραμμα ΕΣΠ θα περιλαμβάνει σχέδια που εμπίπτουν στους τεχνικούς τομείς του παραρτήματος 1.

Οι εταίροι του σχεδίου πρέπει να συμμορφώνονται με τις διατάξεις για τα δικαιώματα πνευματικής ιδιοκτησίας του παραρτήματος 2. Οι διατάξεις για τα δικαιώματα πνευματικής ιδιοκτησίας περιλαμβάνουν ένα ελάχιστο σύνολο υποχρεωτικών απαιτήσεων, μη υποχρεωτικές διατάξεις που θα πρέπει να λαμβάνονται υπόψη, καθώς και προαιρετικές διατάξεις.

Β. Χρηματοδότηση της δομής διαχείρισης. Κάθε συμμετέχων:

1. θα χρηματοδοτεί τη συμμετοχή του 7 2. θα καθορίσει τη μέθοδο χρηματοδότησης της συμμετοχής του 7 3. θα συμβάλλει δίκαια στη χρηματοδότηση ή κατά τρόπο ώστε να καλύπτει τις δαπάνες λειτουργίας της διαπεριφερειακής γραμματείας 7 4. θα αναλάβει την υποστήριξη της αντιπροσωπείας του και την κάλυψη οποιασδήποτε αναγκαίας οικονομικής υποχρέωσης.

Γ. Χρηματοδότηση των σχεδίων/έργων. Κάθε συμμετέχων:

1. θα χρηματοδοτήσει τη συμμετοχή του 7 2. θα καθορίσει τη μέθοδο χρηματοδότησης της συμμετοχής του.

VI. ΔΟΜΗ ΔΙΑΧΕΙΡΙΣΗΣ Α. Διεθνής διευθυντική επιτροπή ΕΣΠ. Το πρόγραμμα ΕΣΠ θα επιβλέπεται από μια διεθνή διευθυντική επιτροπή ΕΣΠ. Τα μέλη της θα πρέπει να είναι διακεκριμένοι εκπρόσωποι του βιομηχανικού, ακαδημαϊκού ή δημόσιου τομέα των συμμετεχόντων οι οποίοι να γνωρίζουν καλά τα θέματα της παραγωγής. Θα πρέπει να έχουν την πρόθεση και τη δυνατότητα να διαθέτουν τον απαραίτητο χρόνο και να καταβάλλουν τις απαιτούμενες προσπάθειες για την καθοδήγηση του προγράμματος ΕΣΠ.

1. Σύνθεση: δύο μέλη και ένας παρατηρητής για κάθε συμμετέχοντα.

Ο συνολικός αριθμός των μελών και των παρατηρητών αναμένεται να αυξηθεί καθώς θα γίνονται δεκτοί νέοι συμμετέχοντες σύμφωνα με τη διαδικασία του τμήματος 9.

Τα μέλη των αντιπροσωπειών μπορούν, για κάθε συμμετέχοντα, να προέρχονται από το βιομηχανικό, ακαδημαϊκό ή κρατικό τομέα. Ζητείται η μεγάλη συμμετοχή της βιομηχανίας. Τουλάχιστον ένα από τα δύο μέλη πρέπει να προέρχεται από το βιομηχανικό τομέα, ενώ ο επικεφαλής της αντιπροσωπείας δεν πρέπει να προέρχεται από το δημόσιο τομέα. Τα μέλη θα πρέπει να διορίζονται για αρκετά μεγάλη θητεία. Ωστόσο, οι παρατηρητές μπορούν να αλλάζουν, ανάλογα με τις ανάγκες.

Για κάθε συμμετέχοντα, η αντιπροσωπεία που παρίσταται στις συνεδριάσεις της διεθνούς διευθυντικής επιτροπής ΕΣΠ πρέπει να συνοδεύεται από δύο εκπρόσωπους της αντίστοιχης περιφερειακής γραμματείας.

2. Η διεθνής διευθυντική επιτροπή ΕΣΠ θα λαμβάνει αποφάσεις με συναίνεση των μελών.

3. Προεδρία: η προεδρία της διεθνούς διευθυντικής επιτροπής ΕΣΠ θα αναλαμβάνεται εκ περιτροπής μεταξύ των έξι συμμετεχόντων. Η διάρκεια της θητείας θα είναι δύο έτη. Ο συμμετέχων, κατά τη διάρκεια της θητείας του στην προεδρία είναι, επίσης, αρμόδιος για την οργάνωση της διαπεριφερειακής γραμματείας. Κατά τα πρώτα δύο έτη θα προεδρεύει ο Καναδάς. Η Αυστραλία θα αναλάβει τη δεύτερη διετία και θα έχει την αντιπροεδρία κατά τη διάρκεια της πρώτης θητείας, έτσι ώστε να εξασφαλίζεται η συνέχεια των ενεργειών. Την τρίτη θητεία θα αναλάβει η ΕΖΕΣ. Η σειρά των επόμενων προεδριών θα αποφασιστεί κατά το τρίτο έτος μετά την έναρξη του προγράμματος ΕΣΠ.

4. Αρμοδιότητες: η διεθνής διευθυντική επιτροπή ΕΣΠ θα συστήνει πολιτικές και στρατηγικές για την ανάληψη και τη συνέχιση του προγράμματος ΕΣΠ, περιλαμβανομένων και των θεμάτων που αφορούν νέους συμμετέχοντες. Επίσης:

α) θα αναλάβει τη γενική καθοδήγηση, θα θέτει στρατηγικές προτεραιότητες και θα επιβλέπει την εφαρμογή του προγράμματος 7 β) θα μεριμνά για τη σύνταξη και θα εγκρίνει τα νέα έγγραφα ΕΣΠ 7 γ) θα συγκροτεί προσωρινές ειδικές ομάδες εργασίας (task forces) ή επιτροπές π.χ. για τεχνικά ή νομικά θέματα, εάν κρίνει ότι αυτό είναι αναγκαίο για την εκτέλεση των εργασιών της 7 δ) θα επιβλέπει τη διαπεριφερειακή γραμματεία 7 ε) θα μεριμνά για τη διεθνή ανάδειξη των ΕΣΠ και για την παραγωγή ως επιστημονικό κλάδο με γενικές εφαρμογές 7 στ) θα εγκρίνει σχέδια/έργα όπως αναφέρεται στο τμήμα IX 7 ζ) θα εξασφαλίζει ότι τα σχέδια και οι εργασίες που αναλαμβάνονται σύμφωνα με το πρόγραμμα αυτό διεξάγονται κατά τρόπο σύμφωνο με το στόχο του, τις αρχές του και τη δομή του προγράμματος που συμφωνήθηκε από τους συμμετέχοντες, και η) θα μεριμνά για την επικοινωνία μεταξύ της διεθνούς διευθυντικής επιτροπής ΕΣΠ, της διαπεριφερειακής και της περιφερειακής γραμματείας και των μελών της κοινοπραξίας του σχεδίου.

Β. Διαπεριφερειακή γραμματεία: ο συμμετέχων που προεδρεύει της διεθνούς διευθυντικής επιτροπής ΕΣΠ θα είναι αρμόδιος για τη διαχείριση της διαπεριφερειακής γραμματείας.

Η διαπεριφερειακή γραμματεία θα είναι αρμόδια για:

1. τη λειτουργική υποστήριξη των διαπεριφερειακών προτάσεων 7 2. τη φύλαξη και τη διανομή εγγράφων για τις συνεδριάσεις σχετικά με τα ΕΣΠ και άλλων εγγράφων 7 3. τη λειτουργική υποστήριξη της διαπεριφερειακής διαφήμισης, σύμφωνα με τις οδηγίες της διεθνούς διευθυντικής επιτροπής ΕΣΠ 7 4. την ενημέρωση νέων και υποψήφιων συμμετεχόντων 7 5. τη διάδοση πληροφοριών κατά τη διάρκεια και με την ολοκλήρωση των σχεδίων 7 6. την παροχή βοήθειας κατά τη συγκρότηση διαπεριφερειακών κοινοπραξιών και 7. την οργάνωση μελετών ή/και εργασιών μετά από αίτημα της διεθνούς διευθυντικής επιτροπής ΕΣΠ.

Γ. Περιφερειακές γραμματείες. Οι κυβερνήσεις ή/και οι κρατικές υπηρεσίες και οργανισμοί των συμμετεχόντων θα διοργανώνουν και θα διαχειρίζονται τις αντίστοιχες περιφερειακές γραμματείες τους κατά τον τρόπο που θεωρούν κατάλληλο.

Για να διευκολυνθεί το πρόγραμμα ΕΣΠ, οι περιφερειακές γραμματείες θα είναι αρμόδιες για:

1. την παροχή περιφερειακής λειτουργικής υποστήριξης για τις διαπεριφερειακές προτάσεις 7 2. τη φύλαξη και τη διανομή εγγράφων σχετικών με τις συνεδριάσεις για τα ΕΣΠ και άλλων εγγράφων στις αντίστοιχες περιφέρειες 7 3. την παροχή λειτουργικής υποστήριξης κατά τη διοργάνωση περιφερειακών συνεδριάσεων και για την ανάδειξη των δραστηριοτήτων στην περιφέρεια 7 4. τη διάδοση, στις αντίστοιχες περιφέρειες, πληροφοριών κατά τη διάρκεια και με την ολοκλήρωση των σχεδίων 7 5. τη συμμετοχή κατά τη συγκρότηση κοινοπραξιών μέσα στα όρια των περιφερειών αλλά και εκτός από αυτά 7 6. την υποστήριξη των περιφερειακών αντιπροσωπειών κατά τη συμμετοχή τους στις συνεδριάσεις της διεθνούς διευθυντικής επιτροπής ΕΣΠ 7 7. τη διευκόλυνση της διενέργειας των περιφερειακών επιλογών και ανασκοπήσεων, και 8. τις εργασίες με τις περιφερειακές ομάδες υποδομής για τη διευκόλυνση του προγράμματος ΕΣΠ.

VII. ΕΝΑΡΞΗ ΤΟΥ ΠΡΟΓΡΑΜΜΑΤΟΣ ΕΣΠ Το πρόγραμμα ΕΣΠ θα αρχίσει μόλις:

1. επικυρωθεί ο καθορισμός αρμοδιοτήτων για το πρόγραμμα ΕΣΠ από κάθε συμμετέχοντα 7 2. διοριστούν τα μέλη της διεθνούς διευθυντικής επιτροπής ΕΣΠ, και 3. οριστούν οι περιφερειακές γραμματείες.

VIII. ΛΗΞΗ ΤΟΥ ΠΡΟΓΡΑΜΜΑΤΟΣ ΕΣΠ Το πρόγραμμα ΕΣΠ θα λήξει με την συμπλήρωση δεκετίας από την έναρξή του, εκτός εάν, κατά το έβδομο έτος του προγράμματος, αποφασίσουν διαφορετικά οι κυβερνήσεις ή/και οι κρατικές υπηρεσίες.

IX. ΕΙΣΔΟΧΗ ΝΕΩΝ ΣΥΜΜΕΤΕΧΟΝΤΩΝ Α. Η κυβέρνηση ή/και οι κρατικές υπηρεσίες της υποψήφιας περιφέρειας θα πρέπει να συμφωνήσουν με τους όρους αναφοράς του προγράμματος ΕΣΠ.

Β. Μετά την εκικύρωση των όρων αναφοράς για το πρόγραμμα ΕΣΠ, οι εταίροι του σχεδίου από μια υποψήφια περιφέρεια θα μπορούν να συγκροτούν κοινοπραξίες με τη συμφωνία των άλλων εταίρων. Η συμμετοχή των εταίρων από τις υποψήφιες περιφέρειες θα παρακολουθείται προσεκτικά για κάποιο χρονικό διάστημα ώστε να καθοριστεί το περίγραμμα της συμμετοχής της υποψήφιας περιφέρειας.

Γ. Μετά τη λήξη της εν λόγω περιόδου (διάρκειας, ενδεχομένως, ορισμένων ετών), οι κυβερνήσεις ή/και οι κρατικές αρχές θα καταλήξουν σε απόφαση με βάση τις συστάσεις της διεθνούς διευθυντικής επιτροπής ΕΣΠ όσον αφορά την εκπροσώπηση της υποψήφιας περιφέρειας στη διεθνή διευθυντική επιτροπή ΕΣΠ.

X. ΣΥΓΚΡΟΤΗΣΗ ΚΟΙΝΟΠΡΑΞΙΩΝ Οι περιφερειακές γραμματείες, σε συνεργασία με τη διαπεριφερειακή γραμματεία, θα παρέχουν βοήθεια για τη συγκρότηση κοινοπραξιών σχετικά με τα σχέδια ΕΣΠ.

Α. Βασικό έγγραφο για τη συγκρότηση κοινοπραξιών Η διαπεριφερειακή γραμματεία και οι περιφερειακές γραμματείες θα συντάξουν, από κοινού, με βάση τον καθορισμό αρμοδιοτήτων για το πρόγραμμα ΕΣΠ, ένα βασικό έγγραφο που θα αναλύει:

- την οργάνωση του προγράμματος,

- τη δομή λειτουργίας και τους στόχους του,

- τις προϋποθέσεις για την επιλογή σχεδίων και κοινοπραξιών,

- τους τεχνικούς τομείς, και - τη διαδικασία αξιολόγησης και επιλογής, καθώς και τα σχετικά κριτήρια.

Β. Εταίρος διεθνούς συντονισμού Κάθε κοινοπραξία θα πρέπει να διορίσει έναν εταίρο διεθνούς συντονισμού. Ο εταίρος αυτός θα πρέπει να είναι βιομηχανική επιχείρηση που να διαθέτει τους απαραίτητους πόρους για να φέρει εις πέρας το σχέδιο και την αποδεδειγμένη δυνατότητα διαχείρισης περίπλοκων διεθνών σχεδίων/έργων. Ο εταίρος διεθνούς συντονισμού θα είναι επιφορτισμένος με τα εξής καθήκοντα:

1. συντονισμό της συγκρότησης κοινοπραξιών 7 2. συντονισμό της προετοιμασίας ολοκληρωμένων συμφωνιών προτάσεων και συνεργασίας 7 3. κύρια μεσολάβηση για κάθε επικοινωνία μεταξύ της κοινοπραξίας της διεθνούς διευθυντικής επιτροπής και της διαπεριφερειακής γραμματείας 7 4. διευκόλυνση της επιτυχούς ολοκλήρωσης του σχεδίου/έργου, και 5. συντονισμό της προετοιμασίας για την αναθεώρηση του σχεδίου/έργου και τη διάδοση των πληροφοριών.

Γ. Κατάλογος ενδιαφερόμενων φορέων Η περιφερειακή γραμματεία θα αναλάβει, για την περιφέρειά της, τη διανομή του κύριου εγγράφου, των τοπικών δυνατοτήτων χρηματοδότησης και της τοπικής ημερήσιας διατάξης για το πρόγραμμα ΕΣΠ σε όλους τους φορείς του βιομηχανικού, ακαδημαϊκού και δημόσιου τομέα οι οποίοι έχουν προσδιοριστεί ως δυνητικοί εταίροι του σχεδίου. Η περιφερειακή γραμματεία θα συντάξει κατάλογο των ενδιαφερόμενων τομέων. Ο κατάλογος αυτός θα πρέπει να περιλαμβάνει τον τομέα ενδιαφερόντων και τις δυνατότητες καθενός ενδιαφερόμενου φορέα.

Δ. Κοινοποίηση των καταλόγων των ενδιαφερόμενων φορέων Ο κατάλογος αυτός θα ενημερώνεται τακτικά και θα διανέμεται σε όλες τις άλλες περιφέρειες μέσω της διαπεριφερειακής γραμματείας. Οι περιφερειακές γραμματείες θα συγκεντρώνουν, επίσης, καταλόγους των ενδιαφερόμενων φορέων από άλλες περιφέρειες. Θα κοινοποιούν κατάλογο των ενδιαφερόμενων φορέων από άλλες περιφέρειες στους τοπικούς φορείς που έχουν, ενδεχομένως, παρόμια ενδιαφέροντα. Οι περιφερειακές γραμματείες θα καλλιεργούν το κοινό ενδιαφέρον μεταξύ τοπικών και διεθνών φορέων και θα διευκολύνουν τη συγκρότηση κοινοπραξιών.

Ε. Ανταλλαγή προτάσεων σχεδίων/έργων Κάθε ενδιαφερόμενος φορέας μπορεί να υποβάλλει προκαταρκτικές προτάσεις στην περιφερειακή γραμματεία στην οποία ανήκει για να διευκολύνει τη συγκρότηση διεθνών κοινοπραξιών.

Η περιφερειακή γραμματεία θα διανέμει τις προτάσεις αυτές σε όλους τους ενδιαφερόμενους φορείς που περιλαμβάνονται στον κατάλογο. Με βάση τις πληροφορίες αυτές, οι δυνητικοί εταίροι θα επιχειρούν να συγκροτήσουν διεθνείς κοινοπραξίες.

XI. ΑΞΙΟΛΟΓΗΣΗ, ΕΠΙΛΟΓΗ ΚΑΙ ΑΝΑΘΕΩΡΗΣΗ ΤΩΝ ΣΧΕΔΙΩΝ/ΕΡΓΩΝ Οι προτάσεις θα πρέπει να βρίσκονται σε συμφωνία με τις αρχές, τη δομή του προγράμματος και τις διατάξεις σχετικά με τα ΔΠΙ που προβλέπονται στον καθορισμό αρμοδιοτήτων.

Α. Κριτήρια επιλογής σχεδίων:

1. βιομηχανική καταλληλότητα 7 2. συμφωνία με τους τεχνικούς τομείς του παραρτήματος 1, όπως τροποποιούνται από τη διεθνή διευθυντική επιτροπή ΕΣΠ 7 3. επιστημονική και τεχνική αξία 7 4. δυνατότητα έγκρισης και εμπορίας 7 5. συμφωνία με τις διατάξεις για τα ΔΠΙ του παραρτήματος 2, όπως τροποποιούνται από τη διεθνή διευθυντική επιτροπή ΕΣΠ 7 6. προστιθέμενη αξία.

Β. Κριτήρια επιλογής κοινοπραξιών:

1. Διαπεριφερειακή κατανομή εταίρων Οι εταίροι που συμμετέχουν στην κοινοπραξία πρέπει να προέρχονται από τρεις τουλάχιστον συμμετέχοντες 2. Ισορροπία στη συμμετοχή και τα οφέλη Οι εταίροι που συμμετέχουν στην κοινοπραξία θα καταδεικνύουν πόσο δίκαια και ισορροπημένη είναι η συμμετοχή και τα οφέλη από αυτή. Για το σκοπό αυτό, οι συμμετοχές θα πρέπει να προσδιορίζονται ανά είδος (περιλαμβανομένων του εξοπλισμού, των εγκαταστάσεων του προσωπικού της τεκμηρίωσης, των τεχνικών και της πνευματικής ιδιοκτησίας κεκτημένων γνώσεων) και ανά αξία για κάθε εταίρο και ομάδα.

3. Διαπεριφερειακή ηγεσία Η διαπεριφερειακή κοινοπραξία θα πρέπει να διορίσει τον διεθνή συντονιστή της κοινοπραξίας.

4. Διάδοση αποτελεσμάτων Η κοινοπραξία θα πρέπει να αναλάβει τη διάδοση των αποτελεσμάτων του σχεδίου και να υποβάλει σχετικό σχέδιο, περιλαμβανομένων των εμπειριών που αποκομίστηκαν κατά τη συγκρότηση και τη διαχείριση της κοινοπραξίας ΕΣΠ, καθώς και τα μη αποκλειστικά τεχνικά αποτελέσματα που επιτρέπεται να διαδοθούν σύμφωνα με τις διατάξεις για τα ΔΠΙ.

Γ. Αξιολόγηση σχεδίων/έργων:

Η διαδικασία της πρότασης αποτελείται από τρία στάδια:

1. Αξιολόγηση της περίληψης του σχεδίου Η κοινοπραξία πρέπει να συντάξει περίληψη της σχεδιαζόμενης έρευνας. Η περίληψη αυτή θα πρέπει να υποβληθεί στις περιφερειακές γραμματείες για την αρχική περιφερειακή αναθεώρηση. Κάθε αντιπροσωπεία θα υποβάλει συστάσεις στη διεθνή διευθυντική επιτροπή ΕΣΠ. Όσες προτάσεις σχεδίων δεν εγκριθούν θα λάβουν σχόλια (feedback) σχετικά με τα αίτια μη παροχής υποστήριξης.

2. Πλήρης αξιολόγηση της πρότασης Η κοινοπραξία θα πρέπει να υποβάλει τελική πρόταση με τυποποιημένη μορφή για τη λεπτομερή αξιολόγηση από τις περιφέρειες όλων των εταίρων. Η τελική πρόταση θα περιλαμβάνει την τυπική δέσμευση κάθε εταίρου να συμμορφώνεται με τις αρχές, τη δομή και τις διατάξεις σχετικά με τα ΔΠΙ του προγράμματος ΕΣΠ. Θα περιλαμβάνεται, επίσης, μια υπογεγραμμένη συμφωνία συνεργασίας και μια συμφωνία σχετικά με τα ΔΠΙ.

3. Τελική επικύρωση Η τελική επικύρωση θα γίνεται από τη διεθνή διευθυντική επιτροπή ΕΣΠ με βάση τις περιφερειακές συστάσεις και τις υποβληθείσες προτάσεις.

Δ. Αναθεώρηση σχεδίων:

Η διεθνής διευθυντική επιτροπή ΕΣΠ θα παρακολουθεί τακτικά την πρόοδο που πραγματοποιείται και θα αναθεωρεί τα σχέδια. Για να διευκολύνονται οι εργασίες της αυτές, κάθε κοινοπραξία θα υποβάλλει, ανά έτος, με τυποποιημένη μορφή, μια συγκεντρωτική έκθεση στη διεθνή διευθυντική επιτροπή ΕΣΠ.

Κάθε περιφέρεια θα μπορεί να εξετάζει την πρόοδο που επιτελούν οι εταίροι που εμπίπτουν σε αυτή όποτε το κρίνει κατάλληλο.

XII. ΣΗΜΑΣΙΑ ΤΩΝ ΕΣΠ ΓΙΑ ΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ), ΤΑ ΠΑΝΕΠΙΣΤΗΜΙΑ ΚΑΙ ΤΑ ΔΗΜΟΣΙΑ ΕΡΕΥΝΗΤΙΚΑ ΙΔΡΥΜΑΤΑ Οι συμμετέχοντες και η διεθνής διευθυντική επιτροπή ΕΣΠ θα αναπτύξουν μηχανισμούς για να συμπεριλάβουν, άμεσα και έμμεσα, τις ΜΜΕ στο πρόγραμμα ΕΣΠ. Επιπλέον, κάθε περιφέρεια θα πρέπει να εξετάσει τη δυνατότητα ανάπτυξης δραστηριοτήτων όπως:

Α. Η παροχή σαφών και καλά τεκμηριωμένων συμβουλών σχετικά με τα ΔΠΙ Β. Η παροχή «οδηγού» για τους νομοθετικούς ή πρακτικούς περιορισμούς στην επικράτεια του συμμετέχοντα και για τις επιπτώσεις του Γ. Η δημιουργία γραφείων (help desks) για την παροχή απαντήσεων σε απλά ερωτήματα Δ. Η καθιέρωση ηλεκτρονικού συστήματος αναζήτησης εταίρων που να απευθύνεται ειδικά στις ΜΜΕ Ε. Η δημιουργία ηλεκτρονικού αρχείου που να περιλαμβάνει τις «εκφράσεις ενδιαφέροντος» των ΜΜΕ οι οποίες αναζητούν ευκαιρίες για να συμμετάσχουν σε σχέδια που ήδη υπάρχουν ή μόλις αρχίζουν ΣΤ. Η σύνταξη «βιβλίου περιπτώσεων», το οποίο θα ενημερώνεται διαρκώς και θα περιλαμβάνει τις εμπειρίες σχετικά με τα ΕΣΠ οι οποίες αποστέλλονται από τις ομάδες των σχεδίων Ζ. Η διοργάνωση εκδηλώσεων διάδοσης ειδικά για τους διάφορους τομείς δράσης των ΜΜΕ.

Ο κατάλογος αυτός δεν είναι πλήρης. Η έρευνα θα πρέπει να συνεχιστεί, παράλληλα με την εκτέλεση του προγράμματος, ώστε να παρακολουθείται η συμμετοχή των ΜΜΕ και να προσδιορίζονται περαιτέρω ανάγκες.

Οι παραπάνω ενέργειες είναι, επίσης, χρήσιμες για την ενθάρρυνση της συμμετοχής των πανεπιστημίων και των δημόσιων ερευνητικών ιδρυμάτων. Είναι αναγκαίο να συνδεθεί ο εκπαιδευτικός ρόλος που διαδραματίζουν τα πανεπιστήμια με τη διάδοση των αποτελεσμάτων της έρευνας μέσω της επόμενης γενιάς επιστημόνων.

XIII. ΔΙΑΔΟΣΗ ΑΠΟΤΕΛΕΣΜΑΤΩΝ Η διάδοση πληροφοριών έχει εξαιρετική σημασία και αποτελεί απαίτηση του προγράμματος ΕΣΠ. Ωστόσο, η διάδοση κάθε πληροφορίας πρέπει να συμμορφώνεται με τις διατάξεις του παραρτήματος 2 σχετικά με τα ΔΠΙ. Αυτό αφορά τη διάδοση τόσο των ενδιάμεσων όσο και των τελικών τεχνικών αποτελεσμάτων των σχεδίων/έργων.

Η διάδοση των πληροφοριών θα διεξάγεται σε επίπεδο σχεδίου, περιφερειακό και διαπεριφερειακό επίπεδο. Στα μέσα της διάδοσης αυτής θα περιλαμβάνονται γραπτές εκθέσεις, διεθνή συμπόσια και δημοσιεύσεις των μελών του ακαδημαϊκού τομέα.

ΠΑΡΑΡΤΗΜΑ 1

ΤΕΧΝΙΚΟΙ ΤΟΜΕΙΣ ΤΟΥ ΠΛΗΡΟΥΣ ΠΡΟΓΡΑΜΜΑΤΟΣ ΕΣΠ, ΟΠΩΣ ΠΡΟΤΕΙΝΟΝΤΑΙ ΑΠΟ ΤΗΝ ITC

Αυτό το πλαίσιο τομέων αναμένεται να προσελκύσει υποψηφίους οι οποίοι θα αναπτύξουν προτάσεις που θα συμβάλουν ουσιαστικά στην ανάπτυξη της διεθνούς συνεργασίας. Προτεραιότητα θα δοθεί στην πρόταση του σχεδίου που θα καταδεικνύει ότι η διεθνής συνεργασία μπορεί να λειτουργήσει αποτελεσματικότερα για τους τομείς αυτούς απ' ό,τι οι περιφερειακές προσπάθειες.

1. Θέματα σχετικά με το συνολικό κύκλο λειτουργίας των προϊόντων - Γενικά μελλοντικά μοντέλα συστημάτων παραγωγής Παραδείγματα προτάσεων για τον τομέα αυτό: «ευέλικτη παραγωγή», «κλασματικό εργοστάσιο», «βιονική παραγωγή», «όλοθεν ολοκλήρωση των επιχειρήσεων» κ.λπ.

- Ευφυή συστήματα δικτύων επικοινωνιών για την επεξεργασία πληροφοριών κατά την παραγωγή Για την καλύτερη κατανόηση της αποτελεσματικότητας της παγκόσμιας διάδοσης και παγκόσμιας αναζήτησης πηγών, πρέπει να βελτιωθούν τα δίκτυα και τα εργαλεία πληροφοριών, καθώς και οι εφαρμογές τους.

- Προτασία του περιβάλλοντος, ελαχιστοποίηση της χρήσης ενέργειας και υλικών Τα θέματα του περιβάλλοντος, της ενέργειας και των υλικών έχουν φτάσει σε τέτοιο βαθμό πολυπλοκότητας που μπορούν να εξεταστούν μόνο με συνεργασία μεταξύ πολλών ειδικών επιστημόνων. Λόγω του ότι οι συνθήκες στον τομέα αυτό είναι ιδιαίτερα διαφορετικές και διαφέρουν, επιπλέον, από περιφέρεια σε περιφέρεια, είναι αναγκαία η από κοινού κατανόηση και η εναρμόνιση των απόψεων για την ανταπόκριση των τεχνολογιών παραγωγής στο στόχο της προστασίας του περιβάλλοντος.

- Ανακύκλωση και ανακαίνιση Σήμερα είναι σχεδόν αδύνατη η ανακύκλωση ενός προϊόντος μιας περιφέρειας σε μια άλλη. Το γεγονός αυτό ενδέχεται να βλάψει, μακροπρόθεσμα, σε μεγάλο βαθμό το ελεύθερο εμπόριο μεταξύ περιφερειών. Συνεπώς, υπό την αιγίδα των ΕΣΠ, θα πρέπει να αναπτυχθούν μέθοδοι και νέες ιδέες για την ανακύκλωση οι οποίες να είναι γενικά αποδεκτές.

- Μέθοδοι οικονομικής αιτιολόγησης Παρά τις προσπάθειες που κατέβαλαν οι επιστήμονες παραγωγής, η ταχύτητα με την οποία ανακύπτουν τα νέα προβλήματα έχει ξεπεράσει κατά πολύ την ταχύτητα με την οποία μπορούν να αντιμετωπιστούν και να επιλυθούν στον τομέα της παραγωγής. Πολύ συχνά, αυτό οφείλεται στη μη εναρμονισμένη εκτίμηση και οικονομική αιτιολόγηση των νέων συστημάτων παραγωγής. Συνεπώς, τα ΕΣΠ θα πρέπει να υποστηρίζουν σχέδια για την ανάπτυξη σαφών προδιαγραφών με σκοπό την παρακολούθηση και την εξεύρεση μεθόδων οικονομικής αιτιολόγησης που θα μπορούσαν να οδηγήσουν στην από κοινού κατανόηση της διαδικασίας αξιολόγησης συστημάτων παραγωγής.

2. Μέθοδοι Για να συνειδητοποιηθούν οι ανάγκες ταχείας ανταπόκρισης στις μεταβαλλόμενες συνθήκες, να εξοικονομηθούν ανθρώπινοι και υλικοί πόροι και να βελτιωθούν οι συνθήκες εργασίας, μπορούν να προσδιοριστούν οι εξής τομείς:

- Καθαρές μέθοδοι παραγωγής που ελαχιστοποιούν τις επιπτώσεις στο περιβάλλον Συστήματα ελαχιστοποιημένων εκπομπών ρύπων,

συστήματα ελαχιστοποιημένης διάθεσης αποβλήτων,

συστήματα παραγωγής προκαθορισμένου κύκλου ζωής.

- Μέθοδοι υψηλής απόδοσης που μπορούν να ικανοποιήσουν τις απαιτήσεις παραγωγής με ελάχιστη κατανάλωση ενέργειας Ελάχιστη κατανάλωση ενέργειας,

ολοκληρωμένες μέθοδοι κυκλικής εμμετάλλευσης για εξοικονόμηση ενέργειας,

στοιχεία διατήρησης ενέργειας τεχνολογία διαχείρισης παραγωγής για τη διατήρηση ενέργειας.

- Καινοτομία στην τεχνολογία μεθόδων παραγωγής Μέθοδοι που μπορούν να παράγουν διάφορα προϊόντα, με μεγάλη ταχύτητα, χάρη στις μεθόδους «ταχείας κατασκευής πρωτοτύπων»

διαδικασίες παραγωγής που διαθέτουν ευκαμψία, ώστε να ανταποκρίνονται στις μεταβολές των εργασιακών συνθηκών, των προϊόντων ή των υλικών.

- Βελτίωση της ευκαμψίας και της αυτονομίας των στοιχείων επεξεργασίας που συνθέτουν τα συστήματα παραγωγής Ανοικτά κατανεμημένα συστήματα και τα στοιχεία τους τα οποία μπορούν να προσαρμοσθούν σε συστήματα έντασης ανθρώπινης εργασίας, συστήματα έντασης παραγωγής χωρίς ανθρώπινη επέμβαση και μεικτά συστήματα και, επιπλέον, μπορούν να παράγουν μεταμορφωτικά αρχιτεκτονημένα συστήματα, ανάλογα με τις μεταβολές στα προϊόντα.

- Βελτίωση της διασύνδεσης ή της λειτουργικής αρμονίας μεταξύ διαφόρων στοιχείων και λειτουργιών της παραγωγής Υποδομή «υπογραφής» (Pen) για παραγωγή,

διασυνδεμένα συστήματα πληροφόρησης όπως «συστήματα ταυροποίησης (ID) από απόσταση» στο πλαίσιο των αντίστοιχων στοιχείων.

3. Στρατηγική/σχεδιασμός/εργαλεία σχεδίασης Η παραγωγή πραγματοποιείται σε μια παγκόσμια οικονομία. Ο τρόπος και ο τόπος μετατροπής των πρώτων υλών είναι αντικείμενο στρατηγικής απόφασης. Η απόφαση αυτή περιπλέκεται από την άποψη του τι πρέπει να παραχθεί και πού πρέπει να κατασκευαστεί ή να αγοραστεί στο πλαίσιο μιας ολοκληρούμενης ενιαίας παγκόσμιας οικονομίας.

Πολλές από τις σημερινές οργανώσεις έχουν σχεδιαστεί έτσι ώστε να χρησιμοποιούν κάθετες και ιεραρχικές δομές. Η μεταλλαγή προς ετεραρχικές δομές απαιτεί και θα εξακολουθήσει να απαιτεί μεγάλες αλλαγές στις οργανώσεις, τα συστήματα και τις εργασιακές πρακτικές. Χρειαζόμαστε μεθοδολογίες και εργαλεία τα οποία θα μας βοηθήσουν να καθορίσουμε κατάλληλες στρατηγικές παραγωγής και να σχεδιάσουμε κατάλληλες οργανώσεις και επιχειρηματικές/εργασιακές μεθόδους.

Αναγκαίες είναι, επίσης, οι μέθοδοι και τα εργαλεία για τον εκ νέου σχεδιασμό της επιχειρηματικής διαδικασίας (business process re-engineering), καθώς και εργαλεία προτυποποίησης για την υποστήριξη των αναλύσεων και της ανάπτυξης των στρατηγικών παραγωγής.

Χρειάζεται, επιπλέον, να σχεδιαστούν εργαλεία υποστήριξης του σχεδιασμού σε μια διευρυμένη ή εικονική επιχείρηση.

4. Θέματα σχετικά με το ανθρώπινο δυναμικό, την οργάνωση, καθώς και κοινωνικά θέματα - Σχέδια προώθησης και ανάπτυξης για τη βελτίωση του γοήτρου της παραγωγής Οι μηχανικοί παραγωγής τείνουν να αμείβονται λιγότερο από άλλους μηχανικούς, ενώ η ειδικότητά τους έχει, σε γενικές γραμμές, μικρότερο επιστημονικό ανάστημα. Συνεπώς, η ITC θεωρεί ως διεθνώς αναγνωριζόμενα τα σχέδια που υποβάλλονται από μεγάλες επαγγελματικές εταιρείες και εκπαιδευτικά ιδρύματα για την προώθηση της παραγωγής ως επιστημονικού τομέα. Οι προτάσεις αυτές περιλαμβάνουν τη σύσταση διεθνών οργανισμών για την προώθηση της παραγωγής.

- Βελτιωμένη ικανότητα του εργατικού δυναμικού που εργάζεται στον τομέα της βιομηχανικής παραγωγής / εκπαίδευση, κατάρτιση Η τεχνική εκπαίδευση είχε, συχνά, την τάση να αποδίδει μεγαλύτερη έμφαση στη θεωρία παρά στις μεθόδους. Επιπλέον, η βασική εκπαίδευση δεν ανταποκρινόταν πάντα στις ανάγκες της βιομηχανίας, καθώς παρήγαγε μηχανικούς με, συχνά, ανεπαρκείς ικανότηες. Αυτό οδήγησε σε βιομηχανίες με μικρή ικανότητα μετατροπής της καινοτομίας σε επιτυχημένα προϊόντα. Για να αντιμετωπιστεί το φαινόμενο αυτό χρειάζεται αλλαγή στις προτεραιότητες και ανάπτυξη στενότερων σχέσεων μεταξύ της βιομηχανίας και των εκπαιδευτικών ιδρυμάτων. Επισής, οι αλλαγές στην οργάνωση του συστήματος σημαίνουν ότι η κατάρτιση μέσα στις επιχειρήσεις αποτελεί μια συνεχή διαδικασία η οποία αποσκοπεί στην αναβάθμιση των ικανοτήτων και την αύξηση του δυναμικού των υπαλλήλων, που αποτελούν τα καίρια στοιχεία σε οποιοδήποτε σύστημα.

- Αυτόνομες μονάδες εκτός έδρας (ολοκλήρωση επιπρόσθετων επιχειρηματικών λειτουργιών στις θυγατρικές) Οι μονάδες εκτός έδρας αποσκοπούσαν, αρχικά, στην αύξηση του μεριδίου της αγοράς και τη μείωση των δαπανών παραγωγής: η ανάπτυξη της μεταφυτευμένης εργασιακής δύναμης είχε δευτερεύουσα σημασία. Ωστόσο, αποδίδοντας μεγαλύτερη αυτονομία στις εγκαταστάσεις αυτές, επιτυγχάνεται η πιο εύκαμπτη ανταπόκρισή τους στις μεταβαλλόμενες συνθήκες στους τομείς όπου βασίζεται η δραστηριότητά τους. Η αυτονομία αυτή είναι σύμφωνη με τις οργανωτικές ιδέες της αποκέντρωσης, της ενδυνάμωσης και της διεύρυνσης της ιεραρχίας. Συμβάλλει, επίσης, στην ανάπτυξη των χωρών όπου βρίσκονται οι εγκαταστάσεις, καθώς και στην επίτευξη του στόχου του προγράμματος ΕΣΠ για την ευρεία διάδοση βασικών γνώσεων στον τομέα της παραγωγής.

- Διαφύλαξη, ανάπτυξη και διάδοση της τεχνολογικής μνήμης των επιχειρήσεων Σε μια επιχείρηση παραγωγής παρατηρείται συχνά το φαινόμενο να είναι απομονωμένες ή απρόσιτες οι γνώσεις και οι πηγές πληροφόρησης. Η «εκμάθηση των δυνατοτήτων του οργανισμού» αποτελεί μια στρατηγική για τη μεταφορά τέτοιων γνώσεων σε ένα πλαίσιο ή πρότυπο εργασίας που οδηγεί στην καλύτερη λήψη αποφάσεων και θα μπορούσε να αποτελέσει σημαντικό τομέα των ΕΣΠ.

- Κατάλληλη μέτρηση επιδόσεων των νέων προτύπων (paradigms) Τα νέα πρότυπα παραγωγής πρέπει να παρέχουν αυξημένες επιδόσεις από πλευράς δαπανών, ποιότητας, αναμενόμενων παραδόσεων και ευκαμψίας. Τα τρία πρώτα αποτελούν συνήθη κριτήρια επιδόσεων που χρησιμοποιούνται στη μαζική παραγωγή, ενώ η ευκαμψία αποτελεί καίριο χαρακτηριστικό των νέων προτύπων παραγωγής. Για να αυξηθεί η αποδοχή των νέων προτύπων πρέπει να αναπτυχθούν μέθοδοι αξιολόγησης των επιδόσεών τους.

5. Θέματα εικονικών ή διευρυμένων ή επιχειρήσεων Η διευρυμένη επιχείρηση αποτελεί έκφραση της καθοριζόμενης από την αγορά απαίτησης να περιλαμβάνει η επιχείρηση εξωτερικούς πόρους χωρίς να αποτελούν ιδιοκτησία της. Η εστίαση στον πυρήνα της επιχείρησης είναι η σωστή κατεύθυνση, αλλά η παράδοση προϊόντων/υπηρεσιών απαιτεί να συνδυαστούν πολλαπλές ικανότητες. Οι μεταβαλλόμενες αγορές απαιτούν ένα διαφοροποιούμενο μείγμα πόρων. Στόχος είναι η διευρυμένη επιχείρηση, η οποία μπορεί να θεωρηθεί ως απόλυτα προσαρμοσμένη στις απαιτήσεις του πελάτη, με αναπροσαρμόσιμους πόρους παραγωγής. Η μέθοδος εφαρμόζεται ακόμη και σε μεγάλους οργανισμούς στο μέτρο που μετατρέπονται, ολοένα και περισσότερο σε «ομπρέλες» για μικρότερες μονάδες/εστιασμένα εργοστάσια.

Η λειτουργία της διευρυμένης επιχείρησης προϋποθέτει τη χρήση επικοινωνιών και τεχνολογιών βάσεων δεδομένων στην πιο εξελιγμένη μορφή τους. Ωστόσο, η κύρια πρόκληση είναι οργανωτική παρά τεχνολογική.

Στον τομέα αυτό, οι δυνατότητες έρευνας και ανάπτυξης είναι:

- μεθοδολογίες για τον καθορισμό και την υποστήριξη μεθόδων πληροφόρησης και υλικοτεχνικής υποστήριξης καθ' όλη τη διαδικασία προστιθέμενης αξίας στη διευρυμένη επιχείρηση,

- αρχιτεκτονική (επιχειρηματική, λειτουργική και τεχνολογική) για την υποστήριξη της τεχνικής συνεργασίας σε όλη τη διαδικασία προστιθέμενης αξίας, όπως για παράδειγμα, η συγκλίνουσα τεχνολογία σε όλο το φάσμα της διευρυμένης επιχείρησης,

- μέθοδοι και προσεγγίσεις για να ενταχθεί το κόστος, η ευθύνη, ο κίνδυνος και η ανταμοιβή στα συστατικά στοιχεία της διευρυμένης επιχείρησης,

- συνεργασία μεταξύ των μεμονωμένων μονάδων της διευρυμένης επιχείρησης.

ΠΑΡΑΡΤΗΜΑ 2

ΔΙΑΤΑΞΕΙΣ ΣΧΕΤΙΚΑ ΜΕ ΤΑ ΔΙΚΑΙΩΜΑΤΑ ΠΝΕΥΜΑΤΙΚΗΣ ΙΔΙΟΚΤΗΣΙΑΣ (ΔΠΙ) ΣΤΑ ΣΧΕΔΙΑ/ΕΡΓΑ ΕΡΕΥΝΑΣ ΚΑΙ ΑΝΑΠΤΥΞΗΣ

Στόχοι Οι διατάξεις αυτές προβλέπουν ορισμένες απαραίτητες προϋποθέσεις και συνιστούν την τήρηση ορισμένων αρχών για τους εταίρους που επιθυμούν να συμμετάσχουν σε ένα σχέδιο που διεξάγεται στο πλαίσιο του προγραμμάτος για τα ευφυή συστήματα παραγωγής (πρόγραμμα ΕΣΠ). Στόχοι των διατάξεων αυτών είναι να παράσχουν κατάλληλη προστασία για τα δικαιώματα πνευματικής ιδιοκτησίας που χρησιμοποιούνται και προκύπτουν κατά τα κοινά σχέδια έρευνας και ανάπτυξης στο πλαίσιο του προγράμματος ΕΣΠ, εξασφαλίζοντας:

α) ότι η συμβολή και τα οφέλη των συμμετεχόντων τα σχετικά με τη συνεργασία σε τέτοια σχέδια είναι δίκαια και ισορροπημένα 7 β) ότι επιτυγχάνεται η κατάλληλη ισορροπία μεταξύ της ανάγκης ευκαμψίας κατά τις διαπραγματεύσεις των εταίρων και της ανάγκης ομοιομορφίας της διαδικασίας μεταξύ σχεδίων και μεταξύ εταίρων, και γ) ότι τα αποτελέσματα της έρευνας θα διαμοιράζονται στους εταίρους με βάση διαδικασία που προστατεύει και κατανέμει δίκαια οποιαδήποτε δικαιώματα πνευματικής ιδιοκτησίας προκύπτουν κατά τη διάρκεια της συνεργασίας.

Άρθρο 1 Ορισμοί

1.1. Λογιστική: η διαμοίραση οποιουδήποτε τιμήματος όπως τα δικαιώματα ή άλλες άδειες χρήσης μεταξύ δύο εταίρων, σε περίπτωση που, ο πρώτος εταίρος, ο οποίος κατέχει εξ ολοκλήρου ή από κοινού νέες γνώσεις, τις αποδεσμεύει, παρέχει άδεια για τη χρήση τους ή τις εκχωρεί σε τρίτον.

1.2. Συνδεόμενος: οποιοδήποτε νομικό πρόσωπο το οποίο, άμεσα ή έμμεσα, ανήκει ή ελέγχεται, κατέχει ή ελέγχει ή ανήκει στον ίδιο ιδιοκτήτη ή ελέγχεται από τον ίδιο φορέα με οποιονδήποτε εταίρο. Η κοινή ιδιοκτησία ή έλεγχος από το κράτος δεν αποδίδουν, από μόνα τους, την ιδιότητα του συνδεομένου.

Η ιδιοκτησία ή ο έλεγχος νοούνται με την άμεση ή έμμεση:

α) ιδιοκτησία ποσοστού μεγαλύτερου του 50 % της ονομαστικής αξίας του μετοχικού κεφαλαίου, ή β) ιδιοκτησία ποσοστού μεγαλύτερου του 50 % των μετοχών που διαθέτουν δικαίωμα ψήφου για την εκλογή διευθυντικών ή παρόμοιων στελεχών, ή δικαίωμα, με οποιονδήποτε τρόπο, εκλογής ή διορισμού διευθυντικών ή παρόμοιων στελεχών, που διαθέτουν πλειοψηφία, ή γ) ιδιοκτησία του 50 % των μετοχών, καθώς και δικαίωμα ελέγχου της διαχείρισης ή της λειτουργίας της εταιρείας με βάση συμβατικές διατάξεις.

1.3. Κεκτημένες γνώσεις: όλες οι πληροφορίες και τα δικαιώματα, πνευματικής ιδιοκτησίας με εξαίρεση τα δικαιώματα επί των κεκτημένων γνώσεων που ανήκουν ή ελέγχονται από έναν εταίρο ή τον συνδεόμενο του και οι οποίες δεν αποτελούν νέες γνώσεις.

1.4. Δικαιώματα επί των κεκτημένων γνώσεων: διπλώματα ευρεσιτεχνίας, σχέδια και πρότυπα γενικής χρήσης και εφαρμογές τους μόλις, δημοσιευθούν, αποκτηθούν ή αρχίσουν να ελέγχονται από έναν εταίρο ή τους συνδεόμενους με αυτόν, για τα οποία απαιτείται άδεια χρήσης σε περίπτωση που εντάσσονται σε ένα σχέδιο, ή για την εμπορική εκμετάλλευση των νέων γνώσεων, και τα οποία δεν αποτελούν νέες γνώσεις.

1.5. Εμπιστευτικές πληροφορίες: όλες οι πληροφορίες που δεν καθίστανται γενικά διαθέσιμες και οι οποίες μπορούν να δοθούν μόνο εμπιστευτικά, βάσει νόμου ή γραπτών συμφωνιών εμπιστευτικότητας.

1.6. Κοινοπραξία: τρεις ή περισσότεροι όμιλοι οι οποίοι έχουν συμφωνήσει να διεξάγουν από κοινού ένα σχέδιο.

1.7. Συμφωνία συνεργασίας: μία ή περισσότερες υπογεγραμμένες συμφωνίες μεταξύ όλων των εταίρων σε μια κοινοπραξία που αφορούν τη διεξαγωγή του σχεδίου.

1.8. Νέες γνώσεις: όλες οι πληροφορίες και τα δικαιώματα πνευματικής ιδιοκτησίας που προκύπτουν για πρώτη φορά, σχεδιάζονται ή αναπτύσσονται κατά τη διεξαγωγή ενός σχέδιου.

1.9. Όμιλος: όλοι οι εταίροι σε ένα δεδομένο σχέδιο από τη γεωγραφική περιοχή του συμμετέχοντα.

1.10. Πρόγραμμα ΕΣΠ: το πρόγραμμα ευφυών συστημάτων παραγωγής.

1.11. Δικαιώματα πνευματικής ιδιοκτησίας: όλα τα δικαιώματα που προβλέπονται στο άρθρο 2 σημείο viii) της σύμβασης για τη δημιουργία του διεθνούς οργανισμού πνευματικής ιδιοκτησίας που υπογράφηκε στην Στοκχόλμη στις 14 Ιουλίου 1967 (1), με εξαίρεση τα εμπορικά σήματα, τις εμπορικές ονομασίες και τους διακριτικούς τίτλους.

1.12. Μη κερδοσκοπικά ιδρύματα: οποιοδήποτε νομικό πρόσωπο δημοσίου ή ιδιωτικού δικαίου που δημιουργήθηκε για σκοπούς άλλους από την κερδοσκοπία και το οποίο δεν εκμεταλλεύεται εμπορικά, για λογαριασμό του, τις νέες γνώσεις.

1.13. Συμμετέχων: η Αυστραλία, ο Καναδάς, οι ΕΚ, η ομάδα των συμμετεχουσών χωρών της ΕΖΕΣ (Αυστρία, Φινλανδία, Νορβηγία, Σουηδία και Ελβετία), η Ιαπωνία και οι ΗΠΑ και οποιαδήποτε άλλη χώρα η γεωργαφική περιοχή η συμμετοχή της οποίας στο πρόγραμμα ΕΣΠ μπορεί να επιτραπεί με τον τρόπο που καθορίζουν οι συμμετέχοντες.

1.14. Εταίρος: κάθε νομικό ή φυσικό πρόσωπο που συμμετέχει ως συμβαλλόμενο μέρος στη συμφωνία συνεργασίας για ένα συγκεκριμένο σχέδιο.

1.15. Σχέδιο/έργο: κάθε σχέδιο έρευνας και ανάπτυξης που διεξάγεται από μια κοινοπραξία στο πλαίσιο του προγράμματος ΕΣΠ.

1.16. Συνοπτικές πληροφορίες: περιγραφή των στόχων, του καθεστώτος και των αποτελεσμάτων ενός σχεδίου η οποία δεν περιλαμβάνει εμπιστευτικές πληροφορίες.

Άρθρο 2 Υποχρεωτικές διατάξεις

Κάθε συμφωνία συνεργασίας πρέπει να περιλαμβάνει ουσιώδεις όρους και προϋποθέσεις που να συμφωνούν πλήρως με τις διατάξεις 2.1 έως 2.13 του παρόντος άρθρου. Οι ορισμοί που περιλαμβάνονται σε κάθε συμφωνία συνεργασίας πρέπει να είναι οι ορισμοί του άρθρου 1 του παρόντος εγγράφου.

Σε περίπτωση που ένα σχέδιο ή ένας δυνητικός εταίρος ή οι συνδεόμενοι με αυτόν υπόκεινται σε κρατικές διατάξεις, νομοθετικές ή συμβατικές, οι οποίες επηρεάζουν τα δικαιώματα ή τις υποχρεώσεις που απορρέουν από τη συμφωνία συνεργασίας, ο δυνητικός εταίρος θα πρέπει να ενημερώσει του άλλους εταίρους σχετικά με τις διατάξεις τις οποίες γνωρίζει πριν την υπογραφή της συμφωνίας συνεργασίας. Οι εταίροι πρέπει να εξασφαλίσουν ότι η ιδιοκτησία, η χρήση, η αποδέσμευση και η άδεια χρήσης των νέων γνώσεων θα συμμορφώνονται με τις υποχρεωτικές αυτές διατάξεις, σε περίπτωση που το σχέδιο διέπεται από κρατικές διατάξεις.

Οι εταίροι θα αλληλοενημερώνονται έγκαιρα, από την έναρξη του σχεδίου, σχετικά με τους συνδεόμενους οι οποίοι θα συμμετέχουν στο σχέδιο, καθώς και για τις οποιεσδήποτε αλλαγές σχετικά με τους συνδεόμενους που θα επέλθουν κατά τη διάρκεια εκτέλεσης του σχεδίου. Τη στιγμή της υπογραφής της συμφωνίας συνεργασίας και αμέσως μετά την αποδοχή του ορισμού του συνδεόμενου από νέα νομικά πρόσωπα, οι εταίροι μπορούν να αποκλείσουν τους συνδεόμενους από τα δικαιώματα και τις υποχρεώσεις που προβλέπουν οι διατάξεις αυτές σύμφωνα με τη συμφωνία συνεργασίας.

Γραπτή συμφωνία 2.1. Οι εταίροι θα συνάψουν γραπτή συμφωνία συνεργασίας, η οποία θα διέπει συμμετοχή τους σε ένα σχέδιο που προβλέπει το παρόν έγγραφο.

Ιδιοκτησία 2.2. Οι νέες γνώσεις θα ανήκουν μόνο στον εταίρο ή, από κοινού, στους εταίρους που θα τις δημιουργήσουν.

2.3. Ένας εταίρος που είναι μόνος ιδιοκτήτης νέων γνώσεων μπορεί να αποδεσμεύσει και να χορηγήσει μη αποκλειστική άδεια χρήσης της νέας γνώσης σε τρίτους χωρίς να δώσει λόγο σε κανέναν άλλο εταίρο.

2.4. Ένας εταίρος που δεν είναι συνιδιοκτήτης των νέων γνώσεων μπορεί να αποδεσμεύσει και να χορηγήσει μη αποκλειστική άδεια χρήσης της νέας αυτής γνώσης σε τρίτους χωρίς να προηγηθεί συμφωνία και χωρίς να δώσει λόγο σε οποιονδήποτε άλλο εταίρο, εκτός αν συμφωνείται διαφορετικά στη συμφωνία συνεργασίας.

2.5. Ένας εταίρος μπορεί να εκχωρεί τα αποκλειστικά ή/και κοινά ιδιοκτησιακά συμφέροντά του όσον αφορά τις κεκτημένες γνώσεις, τα δικαιώματα για τις κεκτημένες γνώσεις και τις νέες γνώσεις σε τρίτους, χωρίς να προηγηθεί συμφωνία και χωρίς να δώσει λόγο σε οποιονδήποτε άλλο εταίρο.

Οι εταίροι που εκχωρούν οποιαδήποτε από τα δικαιώματά τους όσον αφορά τις κεκτημένες ή τις νέες γνώσεις πρέπει να εντάξουν κάθε εκχώρηση στην συμφωνία συνεργασίας και να ζητήσουν από κάθε αποδέκτη να συνφωνήσει γραπτά ότι δεσμεύεται από τις υποχρεώσεις του εκχωρητή που απορρέουν από τη συμφωνία συνεργασίας όσον αφορά τα εκχωρούμενα δικαιώματα.

Διάδοση πληροφοριών 2.6. Οι συνοπτικές πληροφορίες πρέπει να διατίθενται σε όλους τους εταίρους των άλλων σχεδίων, καθώς και στις επιτροπές που συγκροτούνται στο πλαίσιο του προγράμματος ΕΣΠ.

2.7. Η κοινοπραξία θα συντάξει, με τη λήξη του σχεδίου μια δημόσια έκθεση που να περιλαμβάνει τις συνοπτικές πληροφορίες σχετικά με το σχέδιο.

Άδειες χρήσης Νέες γνώσεις 2.8. Κάθε εταίρος και οι συνδεόμενοι του μπορούν να χρησιμοποιούν τις νέες γνώσεις, χωρίς να καταβάλλουν δικαιώματα χρήσης τόσο για έρευνα και ανάπτυξη όσο και για εμπορική εκμετάλλευση. Η εμπορική εκμετάλλευση περιλαμβάνει το δικαίωμα χρήσης, κατασκευής ανάθεσης για κατασκευή, πώλησης και εισαγωγής. Ωστόσο, σε εξαιρετικές περιπτώσεις:

α) οι εταίροι μπορούν να συμφωνήσουν στη συμφωνία συνεργασίας τους να καταβάλλουν δικαιώματα χρήσης στους εταίρους οι οποίοι είναι μη κερδοσκοπικά ιδρύματα για την εμπορική εκμετάλλευση των νέων γνώσεων που ανήκουν αποκλειστικά σε τέτοια μη κερδοσκοπικά ιδρύματα, και β) οι εταίροι μπορούν να συμφωνήσουν στην συμφωνία συνεργασίας τους να καταβάλλουν δικαιώματα χρήσης στους εταίρους οι οποίοι είναι μη κερδοσκοπικά ιδρύματα για την εμπορική εκμετάλλευση των νέων γνώσεων που ανήκουν αποκλειστικά σε τέτοια μη κερδοσκοπικά ιδρύματα, με την προϋπόθεση ότι αυτά τα δικαιώματα χρήσης είναι μικρού ύψους και σύμφωνα με την αρχή ότι η συμβολή και τα οφέλη από το πρόγραμμα ΕΣΠ πρέπει να είναι ισορροπημένα και δίκαια.

2.9. Ένας μη ιδιοκτήτης εταίρος και οι συνδεόμενοί του μπορούν να μην αποδεσμεύσουν ή να μην αναθέσουν την εκχώρηση άδειας χρήσης για τις νέες γνώσεις σε τρίτους με εξαίρεση ότι κάθε εταίρος ή οι συνδεόμενοί του μπορούν, κατά τη διάρκεια των συνήθων επιχειρηματικών τους δραστηριοτήτων:

α) να αποδεσμεύουν νέες γνώσεις εμπιστευτικά, μόνο για τους σκοπούς της παραγωγής, της ανάθεσης για παραγωγή, της εισαγωγής ή της πώλησης προϊόντων 7 β) να αναθέτουν για εκχώρηση δικαιώματος χρήσης οποιοδήποτε λογισμικό που αποτελεί μέρος των νέων γνώσεων σε καταληκτικό κώδικα (object code), ή γ) να δεσμευθούν για τη δικαιωματική παροχή προϊόντων ή υπηρεσιών η οποία αποδεσμεύει εγγενώς τις νέες γνώσεις.

Κεκτημένες γνώσεις 2.10. Ένας εταίρος σε ένα σχέδιο μπορεί, αλλά δεν υποχρεούται, να παρέχει ή να χορηγεί άδεια χρήσης των κεκτημένων γνώσεων του σε άλλους εταίρους.

2.11. Οι εταίροι και οι συνδεόμενοί τους μπορούν να χρησιμοποιούν τα δικαιώματα επί των κεκτημένων γνώσεων ενός άλλου εταίρου ή των συνδεόμενων με αυτόν, μόνο για έρευνα και ανάπτυξη στο πλαίσιο του σχεδίου χωρίς συμπληρωματικό τίμημα, περιλαμβανομένης, αλλά όχι μόνο, οικονομικής δαπάνης.

2.12. Οι εταίροι και οι συνδεόμενοί τους πρέπει να εκχωρήσουν στους άλλους εταίρους και τους συνδεόμενούς τους άδεια χρήσης των δικαιωμάτων επί των κεκτημενων γνώσεων υπό συνήθεις εμπορικούς όρους, σε περίπτωση που η άδεια αυτή είναι αναγκαία για την εμπορική εκμετάλλευση των νέων γνώσεων, εκτός εάν:

α) ο ιδιοκτήτης εταίρος ή ο συνδεόμενός του δεσμεύεται νομικά ή συμβατικά, πριν την υπογραφή της συμφωνίας συνεργασίας, να μην εκχωρήσει τέτοιες άδειες και εάν τέτοια δικαιώματα επί των κεκτημένων γνώσεων αναφέρονται ρητά στην συμφωνία συνεργασίας, ή β) εάν οι εταίροι συμφωνήσουν, σε εξαιρετικές περιπτώσεις, να εξαιρέσουν τα δικαιώματα επί των κεκτημένων γνώσεων που αναφέρονται ρητά στην συμφωνία συνεργασίας.

Διατήρηση δικαιωμάτων 2.13. Η συμφωνία συνεργασίας θα προσδιορίζει τα δικαιώματα και τις υποχρεώσεις των εταίρων και των συνδεομένων σχετικά με τις νέες γνώσεις, τις κεκτημένες γνώσεις και δικαιώματα επί των κεκτημένων γνώσεων που θα διατηρηθούν μετά την εκπνοή της συμφωνίας συνεργασίας.

Άρθρο 3 Διατάξεις που πρέπει να περιλαμβάνονται στη συμφωνία συνεργασίας

Οι εταίροι θα πρέπει να εξετάζουν τα εξής θέματα στη συμφωνία συνεργασίας τους:

Δημοσίευση αποτελεσμάτων 3.1. Οι εταίροι θα πρέπει να εξετάσουν το θέμα της συμφωνίας που απαιτείται σε περίπτωση που κάποιος από τους άλλους εταίρους ζητήσει τη δημοσίευση των αποτελεσμάτων του σχεδίου, εκτός των συνοπτικών πληροφοριών.

3.2. Οι εταίροι θα πρέπει να εξετάσουν το θέμα εάν οι εταίροι - μη κερδοσκοπικά ιδρύματα μπορούν, για ακαδημαϊκούς λόγους, να δημοσιεύσουν τις νέες γνώσεις που τους ανήκουν αποκλειστικά, με την προϋπόθεση να λαμβάνονται υπόψη οι κατάλληλες διαδικασίες προστασίας των νέων γνώσεων σύμφωνα με τα άρθρα 3.3 και 3.4.

Προστασία των νέων γνώσεων 3.3. Οι εταίροι θα προσδιορίσουν τα μέτρα που θα λάβουν για να εξεύρουν νομική προστασία των νέων γνώσεων μέσω των δικαιωμάτων πνευματικής ιδιοκτησίας και θα ενημερώνουν, μόλις προβούν σε εφεύρεση, τους άλλους εταίρους του ίδιου σχεδίου, έγκαιρα, όσον αφορά τον επιδιωκόμενο τρόπο προστασίας, παρέχοντας συνοπτική περιγραφή της εφεύρεσης.

3.4. Οι εταίροι θα εξετάσουν το θέμα της έγκαιρης ενημέρωσης όλων των άλλων εταίρων του ίδιου σχεδίου και, εάν ζητηθεί και υπό αμοιβαία συμφωνηθέντες όρους, το θέμα της αποδέσμευσης της εφεύρεσης 7 θα συνεργαστούν δίκαια για την προστασία που αναλαμβάνει κάποιος άλλος εταίρος του ίδιου σχεδίου σε περίπτωση και στο βαθμό που ένας εταίρος ή εταίροι στους οποίους ανήκουν οι νέες γνώσεις δεν προτίθενται να ζητήσουν τέτοια προστασία.

Εμπιστευτικές πληροφορίες 3.5. Οι εταίροι θα προσδιορίσουν τα μέτρα που θα λάβουν για να εξασφαλίσουν ότι οποιοσδήποτε εταίρος ο οποίος έλαβε εμπιστευτικές πληροφορίες θα τις χρησιμοποιεί ή θα τις αποδεσμεύει, αυτός καθαυτός, ή οι συνδεόμενοί του, στο βαθμό που επιτρέπεται σύμφωνα με τους όρους υπό τους οποίους παρασχέθηκαν.

Επίλυση διαφορών και εφαρμοστέα νομοθεσία 3.6. Οι εταίροι θα συμφωνήσουν στη συμφωνία συνεργασίας τους σχετικά με τον τρόπο επίλυσης των διαφορών.

3.7. Οι εταίροι θα συμφωνήσουν στην συμφωνία συνεργασίας τους σχετικά με τη νομοθεσία που θα διέπει τη συμφωνία συνεργασίας.

Άρθρο 4 Προαιρετικές διατάξεις

Οι εταίροι μπορούν, χωρίς να είναι υποχρεωμένοι, να εξετάσουν τις παρακάτω διατάξεις στη συμφωνία συνεργασίας τους:

Διατάξεις για τους συνδεόμενους Θέματα νομοθεσίας κατά των τραστ/ανταγωνισμού Ακύρωση και λήξη Σχέσεις εργοδοτών/εργαζομένων Έλεγχοι εξαγωγών και συμμόρφωση Εύρος της συμφωνίας Πρόθεση των μερών Εκχώρηση αδειών χρήσης σε εταίρους άλλων σχεδίων/έργων Ευθύνες του εκχωρητή άδειας χρήσης που απορρέουν από τη χρήση της εκχωρησθείσας τεχνολογίας από τον αποδέκτη της άδειας χρήσης Αποσπασμένοι ή εκχωρηθέντες εργαζόμενοι και σχετικά δικαιώματα Νέοι εταίροι και απόσυρση εταίρων από σχέδια/έργα Κεκτημένες γνώσεις που προκύπτουν μετά τη λήξη της συμφωνίας συνεργασίας Προστασία, χρήση και μη αποδέσμευση υποχρεώσεων σχετικά με τις εμπιστευτικές πληροφορίες Υπολειμματικές πληροφορίες Τιμή εκχώρησης δικαιωμάτων χρήσης σχετικά με δικαιώματα επί κεκτημένων γνώσεων Πρωτογενής κώδικας λογισμικού Φορολογία Λήξη/διάρκεια της συμφωνίας Ενδέχεται να υπάρχουν και άλλες διατάξεις που θα πρέπει να συμπεριλάβουν οι εταίροι στις συμφωνίες συνεργασίας τους, ανάλογα με τις ειδικές περιστάσεις του σχεδίου τους. Οι εταίροι θα πρέπει να αναζητήσουν, από μόνοι τους, την παροχή συμβουλών από εμπειρογνώμονες σχετικά με το θέμα αυτό και να λάβουν υπόψη τους ότι οι συμπληρωματικοί όροι δεν θα πρέπει να αντιβαίνουν στα άρθρα 1 και 2 των διατάξεων αυτών.

ΠΑΡΑΡΤΗΜΑ 3

ΣΥΜΒΑΣΗ ΓΙΑ ΤΗ ΔΗΜΙΟΥΡΓΙΑ ΤΗΣ ΔΙΕΘΝΟΥΣ ΟΡΓΑΝΩΣΗΣ ΠΝΕΥΜΑΤΙΚΗΣ ΙΔΙΟΚΤΗΣΙΑΣ (ΣΤΟΚΧΟΛΜΗ 14 ΙΟΥΛΙΟΥ 1967)

Το άρθρο 2 (viii) προσδιορίζει ότι η πνευματική ιδιοκτησία περιλαμβάνει:

«. . . τα δικαιώματα σε λογοτεχνικά έργα, έργα τέχνης και επιστημονικά έργα 7 εκτελέσεις καλλιτεχνών 7 ηχογραφήσεις και εκπομπές 7 παντός είδους εφευρέσεις 7 επιστημονικές ανακαλύψεις 7 βιομηχανικά σχέδια 7 εμπορικά σήματα και άλλες εμπορικές ονομασίες και διακριτικούς τίτλους 7 προστασία από αθέμιτο αναταγωνισμό 7 κάθε άλλα δικαιώματα που απορρέουν από πνευματική δραστηριότητα στο βιομηχανικό, επιστημονικό, λογοτεχνικό ή καλλιτεχνικό τομέα.»

Κύριε,

Βεβαιώνω την παραλαβή της επιστολής σας με ημερομηνία . . ., η οποία έχει ως εξής:

Αρχές διεθνούς συνεργασίας για τις δραστηριότητες έρευνας και ανάπτυξης στον τομέα των ευφυών συστημάτων βιομηχανικής παραγωγής μεταξύ της Ευρωπαϊκής Κοινότητας και των Ηνωμένων Πολιτειών της Αμερικής, της Ιαπωνίας, της Αυστραλίας, του Καναδά, της Νορβηγίας και της Ελβετίας (Τίτλος χαιρετισμός) Αναφέρομαι στις διαπραγματεύσεις που έλαβαν χώρα σχετικά με τη διεθνή συνεργασία και την έρευνα και ανάπτυξη στον τομέα των ευφυών συστημάτων βιομηχανικής παραγωγής (ΕΣΒΠ) (Intelligent Manufacturing Systems - IMS) μεταξύ των συμμετεχόντων, ήτοι της Ευρωπαϊκής Κοινότητας, των Ηνωμένων Πολιτειών της Αμερικής, της Ιαπωνίας, της Αυστραλίας, του Καναδά και των χωρών ΕΖΕΣ Νορβηγίας και Ελβετίας.

Ο σκοπός της παρούσης επιστολής είναι να καταγράψει την κοινή συμφωνία που επιτεύχθηκε επί των αρχών συνεργασίας στα ΕΣΒΠ (IMS). Η επιστολή συμπληρώνει τους όρους αναφοράς (ΟρΑ) που συντάχθηκαν από τη διεθνή διευθύνουσα επιτροπή (International Steering Committee) κατά τη λήξη της μελέτης εφικτότητας σχετικά με τα ΕΣΒΠ (IMS) το 1994, και τροποποιεί το άρθρο VII και το άρθρο 1.13 του προσαρτήματος 2 των ΟρΑ, όπως αναφέρονται παρακάτω. Οι όροι αναφοράς και τα προσαρτήματά τους, επισυνάπτονται ως παράρτημα της παρούσας επιστολής.

1. Στόχος Οι συμμετέχοντες θα ενθαρρύνουν και θα διευκολύνουν τη συνεργασία μεταξύ φορέων εγκατεστημένων εντός των εδαφών τους - στον τομέα των ευφυών συστημάτων βιομηχανικής παραγωγής. Η συνεργασία αυτή πρέπει να εξασφαλίζει ισορροπία ωφελειών και συμβολών, να παρουσιάζει γενικά ενδιαφέρον και πρέπει να βασίζεται στην αρχή του αμοιβαίου συμφέροντος και κατανόησης.

2. Τεχνικά θέματα για τη συνεργασία ΕΣΒΠ (IMS) Η συνεργασία θα καλύπτει αρχικά τα πέντε ακόλουθα τεχνικά θέματα:

α) ζητήματα συνολικού κύκλου ζωής των προϊόντων 7 β) θέματα παραγωγικής διαδικασίας 7 γ) μέσα στρατηγικής/προγραμματισμού/σχεδιασμού 7 δ) ανθρώπινα/οργανωτικά/κοινωνικά θέματα, και ε) πραγματικά/εκτεταμένα επιχειρηματικά θέματα.

Εντός του πεδίου των ΕΣΒΠ (IMS) μπορούν να προβλεφθούν και άλλα θέματα, εντούτοις, θα έπρεπε να εξασφαλισθεί ότι τα νέα τεχνικά θέματα θα είναι συνεπή με τις κυβερνητικές πολιτικές και τις βιομηχανικές προτεραιότητες των συμμετεχουσών περιφερειών.

3. Μορφές και μέσα συνεργασίας Η συνεργασία θα συνεπάγεται συμμετοχή σε σχέδια από φορείς, σε συμφωνία με διαδικασίες εγκεκριμένες από κοινού για τη δημιουργία και τη λειτουργία διεθνών κοινοπραξιών και μπορούν να συμπεριλαμβάνουν επισκέψεις, κατάρτιση και ανταλλαγές επιστημόνων, μηχανικών και λοιπού κατάλληλου προσωπικού για σκοπούς σχετιζόμενους με την επιτυχή εφαρμογή και ολοκλήρωση των σχεδίων/έργων.

4. Διάδοση και χρησιμοποίηση της πληροφορίας Δικαιώματα πνευματικής ιδιοκτησίας (ΔΠΙ) που απορρέουν από σχέδια επιτελούμενα εντός των ΕΣΒΠ (IMS), θα υπόκεινται στις διατάξεις περί ΔΠΙ των ΕΣΒΠ (IMS), που αναφέρονται στο προσάρτημα 2 των ΟρΑ. Το προσάρτημα αυτό θα τροποποιηθεί, στο άρθρο 1.13 για να αντικατοπτρίζει το γεγονός ότι η Αυστρία, η Φινλανδία και η Σουηδία είναι μέλη της Ευρωπαϊκής Ένωσης.

5. Χρηματοδότηση Η χρηματοδότηση δραστηριοτήτων συνεργασίας θα υπόκειται στη διαθεσιμότητα και στους εφαρμοστέους νόμους και κανονισμούς, πολιτικές και προγράμματα των συμμετεχόντων.

Κάθε συμμετέχων θα καλύπτει τη δική του συμμετοχή.

Κάθε συμμετέχων θα συμβάλλει σε χρήμα ή σε είδος - κατά ισότιμο τρόπο στην εκτέλεση των λειτουργιών και στο κόστος της διαπεριφερειακής γραμματείας.

6. Εφαρμογή των ΕΣΒΠ (IMS) Εκπρόσωποι των συμμετεχόντων διορισμένοι στη διεθνή διευθύνουσα επιτροπή (ΔΔΕ), θα ενεργούν ως σύνδεσμος μεταξύ της ΔΔΕ και των αντιστοίχων τους δημοσίων διοικήσεων/κυβερνήσεων. Οι εκπρόσωποι των συμμετεχόντων θα παρακολουθούν την εφαρμογή αναφορικά με το σκοπό, τις αρχές και τη δομή του προγράμματος ΕΣΒΠ (IMS) και θα έχουν ένα ρόλο διευκόλυνσης. Επιπρόσθετα, θα έχουν τις ακόλουθες λειτουργίες:

- διευκόλυνση της καλής συνεργασίας μεταξύ των περιφερειακών γραμματειών,

- ανταλλαγή πληροφοριών ως προς τις τοπικές πρακτικές, νόμους, κανονισμούς, και προγραμμάτων που σχετίζονται με τη συνεργασία,

- διευκόλυνση της συμμετοχής των ΜΜΕ, άμεσα και έμμεσα, στο πρόγραμμα ΕΣΒΠ (IMS). Αυτό θα πρέπει να περιλαμβάνει ειδικότερα, πρόσβαση σε ηλεκτρονικό μέσο αναζήτησης εταίρου και σε ηλεκτρονικό μητρώο εκδήλωσης ενδιαφέροντος και,

- υποβολή σε κυβερνήσεις/δημόσιες διοικήσεις για λήψη απόφασης των συστάσεων της ΔΔΕ για την αποδοχή νέων συμμετεχόντων.

Οι κυβερνήσεις ή οι δημόσιες διοικήσεις των συμμετεχόντων θα οργανώνουν, διευθύνουν ή θα ορίζουν τις αντίστοιχες περιφερειακές τους γραμματείες. Ειδικότερα, οι περιφερειακές γραμματείες θα συμπεριλαμβάνουν τις ακόλουθες δραστηριότητες:

- διευκόλυνση τις έγκαιρης επιλογής σχεδίων/έργων σε περιφερειακό επίπεδο, σύμφωνα με τους κανόνες και διαδικασίες που ισχύουν στην περιφέρεια του συμμετέχοντος 7 - παροχή συνδρομής στη διαμόρφωση κοινοπραξίας εντός και διαμέσου των αντιστοίχων περιφερειών και - συνεργασία με τις περιφερειακές ομάδες υποδομής για τη διευκόλυνση των ΕΣΒΠ (IMS).

7. Διάρκεια Το πρόγραμμα ΕΣΒΠ (IMS) θα έχει διάρκεια δέκα έτη, όπου κάθε συμμετέχων θα έχει το δικαίωμα να αποσυρθεί οιαδήποτε στιγμή κατόπιν δωδεκάμηνης προειδοποίησης. Οι συμμετέχοντες θα επανεξετάσουν τις αρχές της συνεργασίας τους, πέντε έτη μετά την έναρξη του προγράμματος, ώστε να δουν κατά πόσο θά πρέπει να συνεχίσουν, να τροποποιήσουν ή να τερματίσουν τη διαδικασία. Αυτό αντικαθιστά το άρθρο VIII των ΟρΑ.

8. Εφαρμογή των ΕΣΒΠ (IMS) στην Ευρώπη Οι δύο συμμετέχοντες - η Ευρωπαϊκή Κοινότητα αφενός, και η Ελβετία και η Νορβηγία αφετέρου - θα διατηρήσουν το δικαίωμα να ενεργούν μαζί ως ενιαία ευρωπαϊκή περιφέρεια, να εκπροσωπούνται από συνδυασμένη αντιπροσωπεία στη διεθνή διευθύνουσα επιτροπή και να υποστηρίζονται από μια ενιαία γραμματεία ευρωπαϊκών ΕΣΒΠ (IMS). Η Ευρωπαϊκή Επιτροπή φυσικά θα παράσχει την αναγκαία υποστήριξη για την περιφερειακή της γραμματεία.

Η παρούσα επιστολή, μαζί με την επικύρωσή της από τις κυβερνήσεις των συμμετεχόντων, συμπληρώνει και τροποποιεί τους ΟρΑ και καταγράφει την κοινή συμφωνία επί των αρχών συνεργασίας για τα ΕΣΒΠ (IMS). Θα σας παρακαλούσα να μου στείλετε την έγκαιρη επιβεβαίωση της εν λόγω συμφωνίας.

(Τελος) Έχω την τιμή να επιβεβαιώσω ότι η κυβέρνησή μου συμφωνεί με τα περιεχόμενα της επιστολής σας.

(1) Βλέπε παράρτημα 3.